Consultări la Guvern, cu producătorii de alimente și retaileri. Ciolacu: Prioritatea mea este să ajut firmele să producă în România
Data publicării:
Prim-ministrul Marcel Ciolacu a discutat marţi, la Palatul Victoria, cu reprezentanţi ai lanţurilor de magazine autohtone şi ai distribuţiei din comerţul cu bunuri alimentare despre soluţiile prin care Guvernul poate sprijini deopotrivă producătorii, distribuitorii şi retalierii români, scrie Agerpres.
"Mi-am dorit să am această discuţie, pentru a vedea ce poate face statul român pentru producătorii autohtoni, dintre care mulţi au şi propriul flux de desfacere, având în vedere anumite probleme pe care ni le semnalează. Vrem să le oferim produselor româneşti şanse egale pe piaţă cu produsele de import şi chiar să încurajăm comercializarea lor şi în alte ţări", a declarat Marcel Ciolacu, citat într-un comunicat de presă al Guvernului.
Premierul a apreciat drept "foarte utilă" discuţia pe temele abordate de către cei direct implicaţi în producţia şi distribuţia produselor alimentare autohtone.
"Printre acestea s-au numărat impactul unor măsuri precum impozitul de 1% pe cifra de afaceri sau plafonarea adaosurilor comerciale la unele categorii de produse, debirocratizarea interacţiunii cu instituţiile statului, implementarea sistemului de Garanţie-Returnare RetuRO, accesarea de fonduri europene pentru comerţ şi distribuţie, precum şi reglementările aplicabile în domeniul forţei de muncă", se arată în comunicat.
Conform sursei citate, reprezentanţii lanţurilor de magazine autohtone şi ai distribuţiei din comerţul cu bunuri alimentare i-au mulţumit premierului Ciolacu pentru disponibilitatea de a discuta despre propunerile lor, care vor fi analizate la nivelul ministerelor şi instituţiilor cu atribuţii, în vederea celor mai bune soluţii.
Marcel Ciolacu a postat un mesaj pe Facebook, în care spune că prioritatea sa este să ajute firmele "să producă în România, iar marfa lor să ajungă în magazine deținute de români la un preț corect, care să reflecte munca depusă".
"Sunt convins că soluția PSD de continuare a plafonării adaosului comercial la alimentele de bază până la finalul anului, votată azi în Parlament, este legitimă și corespunde celei mai mari așteptări a românilor", a scris Marcel Ciolacu.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
La întâlnirea de la Guvern au participat, de asemenea, vicepremierul Marian Neacşu, şeful Cancelariei prim-ministrului, Mihai Ghigiu, ministrul Agriculturii şi Dezvoltării Rurale, Florin Barbu, şi ministrul Investiţiilor şi Proiectelor Europene, Adrian Câciu.